管春風
作者：徐積
朝代：宋

paragraphs: 我是蓬萊山上客，爲管春風歸不得。
今年更是春來遲，江南未寄梅花枝。
探春童子青霞衣，時時去上青雲梯。
春風消息苦不遠，瑶臺瑶水冰霜淺。
蟠桃花在海東邊，此花不煩春一點。
東風日夜來人間，到時先催草根輭。
大都紅紫心先動，小桃先覺枝頭重。
更有纖纖楊柳枝，路傍先得行人弄。
詩翁自愛蟠桃花，鸞鶴不在無雲車。
城南夜半無酒家，和冰和雪吞月華。
有客笑中携劍去，偷得銀瓶與肥羜。
詩公兩眼看浮雲，爲管春風不回顧。